# Josep Carbó i Vidal

Josep Carbó i Vidal (Sant Joan de Palamós, Baix Empordà, 26 d'octubre del 1912 - Santa Coloma de Farners, Selva, 4 de gener del 1988), va ser mestre, compositor, violoncel·lista i dibuixant.

## Biografia

Fill d'Eliseu Carbó i Parals (1890-1968), mestre, músic i compositor, autor de sardanes com Margaridó, Plany o la puntaire del rial, d'ell rebé les primeres nocions de música; el germà d'Eliseu, Fortunat Carbó, va ser fiscornaire i bateria a La Principal de Palamós i a l'Orquestra Palamós. Quan tenia deu anys, en Josep s'inicià en l'estudi del violí i el violoncel, que interpretà al Quartet Germanor, on també tocava son pare. A catorze anys la seva família es traslladà a Santa Coloma de Farners i, al poc, en Josep hi fundà una coral de gent gran per a cantar caramelles. En els anys trenta va ser solista de violoncel a l'Orquestra Simfònica de Girona, que dirigia el mestre Ricard Lamote de Grignon. Acabà la carrera de Magisteri el 1934, i exercí de mestre a Riudarenes, Regencós i Caçà de la Selva, fins a tornar definitivament a Santa Coloma.
L'any 1943 va constituir un grup instrumental, Carbó y su orquesta, que animà les festes majors de les comarques gironines. Entre els anys 50 i 60 dirigí dues societats corals barcelonines, La Unió d'Hostafrancs i La Font de la Guatlla, i el 1969 va fundar a Santa Coloma de Farners la coral Bell Esclat, amb 85 cantaires de diverses edats. El 1981, amb alguns ex-deixebles seus, va constituir la cobla La Flama de Farners.
La seva tasca compositora ha abastat molt diversos àmbits. En primer lloc, la música folklòrica i tradicional (se li atribueixen 300 sardanes, cançons, caramelles). Després, la música religiosa, peces simfòniques per a cobla o orquestra, ballables, operetes...
En homenatge, l'ajuntament de Santa Coloma de Farners ha donat el seu nom a l'Escola Municipal de Música de la població.

## Obra
### Música per a cobla

* Poema simfònic

### Sardanes

* A cau d'orella
* A les dues Maries Roses (1987)
* Aliança (1950)
* Ànima enamorada (1950)
* L'Antoni
* Aplec a Sant Salvador (1980)
* L'aplec d'Olesa (1982)
* L'aplec de Farners
* Bella dansa
* Bosc endins (estrenada el 1994)
* Costa Brava (1936)
* De Sant Joan a Palamós (1987)
* Les delícies catalanes, sardana cantada
* Les delícies de l'Escala (1951)
* Dolça (1987)
* Dolça Catalunya (1979), amb lletra del mateix autor
* Dos amics, obligada per a 2 tenores
* En Quim i la Nuri
* Enjogassada
* Escolta'm, sardana cantada
* L'esperit colomenc (1979)
* Fadrins de Tarabaus
* Fem rotllo, sardana cantada
* La Festa Major, sardana cantada
* L'Hostal de la Peira
* Invitació a la sardana (1985)
* Jovenívola (1927)
* Lluna de mel
* Lola
* La mainada de Salt (1983)
* Maria Assumpció
* Merceneta
* Les nenes maques de Santa Susanna (1986)
* El noi, sardana cantada
* La núvia del regiment
* Olot festiu
* L'oli d'Olesa
* Onze primaveres (1977), obligada de flabiol
* La petita Marta (1986)
* Prometatge (1933)
* La pubilla catalana (1933)
* La pubilla de Farners, obligada de tible
* Quan l'aplec reneix (1986)
* La que més m'agrada
* Rebrolls de Flaçà
* El rossinyol de Manlleu (1983), obligada de flabiol
* Santa Coloma, ciutat pubilla (1981)
* Santa Coloma mil·lenària
* La sardana dels pomells
* La tenora presumida (1950)
* Tres de febrer, en recordança del dia que les tropes de Franco van entrar a Santa Coloma el 1939
* Una del mestre
* Viladamat, poble estimat

## Bibliografia

* Josep Carbó Catalunya, t'estimo: 20 obres chorals [partitures de cançons] S.l.: s.n., s.a.

## Enllaços externs

* Índex de les sardanes de Josep Carbó i Vidal